Il-Kap tal-Partit Nazzjonalista Simon Busuttil ġie elett Viċi President tal-Forum Parlamentari għad-Dijabete f’laqgħa tal-Federazzjoni Internazzjonali tad-Dijabete llum. Il-ħatra ta’ Viċi President saret wara li lbieraħ Simon Busuttil indirizza l- Global Forum of Parliamentary Champions for Diabetes fil-Parlament ta’ Victoria ġewwa Melbourne, l-Awstralja. Il- Global Forum of Parliamentary Champions for Diabetes tiġbor flimkien madwar 100 membru parlamentari minn madwar id-dinja bil-għan li jkun hemm ħidma akbar u aktar koordinata sabiex il-kundizzjoni tad-dijabete titpoġġa fuq nett tal-aġenda politika dinjija, inkluż dik Ewropea. Dan il-forum kien indirizzat ukoll mill-Kummissarju Ewropew tas-Saħħa Tonio Borg. Fl-indirizz tiegħu lill-konferenza internazzjonali, Simon Busuttil tkellem dwar l-esperjenza tiegħu fil-Parlament Ewropew, li wassal biex f’Marzu 2012, ġie adottat l-ewwel riżoluzzjoni dwar il-ġlieda kontra d-dijabete. Il-Kummissarju Ewropew Tonio Borg tkellem dwar kif il-Kummissjoni Ewropea użat din ir-riżoluzzjoni biex fasslet pjan ta’ azzjoni li se jiġi implimentat fil-pajjiżi membri tal-Unjoni Ewropea. Tul iż-żjara tiegħu f’Melbourne, Simon Busuttil iltaqa’ mal-komunità Maltija fil- Maltese Community Centre ta’ Victoria ġewwa Parkville. Dr Busuttil qed jiġi akkumpanjat mill-Kelliem għall-Edukazzjoni Joe Cassar.